Võib-olla oli olnud näiteks mingi tähtsus siiski ka tollel filmil, mille eel ma endale sõrme lõikasin. Võib-olla oleks mõni teine film midagi muutnud. Filmiks oli Roland Emmerichi "Iseseisvuspäev", mida näitas tõenäoliselt Kanal2 või TV3. Ja mida ma tont teab mis põhjusel otsustasin vaadata.  Ilmselt mingi reklaamipausi ajal kirjutasin selle filmi kohta, mis hakkas parajasti vist lõppema, päevikusse kolm lauset: "Kohe varsti päästetakse maailm. Tulnukad on seda laadi, et suhtlus nendega on võimatu. Jääb üle ainult maailm päästa." See on ka enam-vähem kõik, mida ma sellest Hollywoodi katastroofifilmist mäletan. Peale selle, et maailm tõepoolest päästeti.